महाराष्ट्र, दिल्ली सहित 10 राज्यों में कोविड-19 के 73.71 प्रतिशत नये मामले : सरकार
महाराष्ट्र, दिल्ली, कर्नाटक सहित 10 राज्यों में एक दिन में कोविड-19 संक्रमण के 73.71 प्रतिशत नये मामले दर्ज हुए हैं । केंद्रीय स्वास्थ्य एवं परिवार कल्याण मंत्रालय ने शनिवार को यह जानकारी दी ।
नयी दिल्ली: महाराष्ट्र, दिल्ली, कर्नाटक सहित 10 राज्यों में एक दिन में कोविड-19 संक्रमण के 73.71 प्रतिशत नये मामले दर्ज हुए हैं । केंद्रीय स्वास्थ्य एवं परिवार कल्याण मंत्रालय ने शनिवार को यह जानकारी दी । स्वास्थ्य मंत्रालय के आंकड़ों के अनुसार, कोविड-19 संक्रमण के दैनिक मामले बढ़कर 4,01,003 हो गए, वहीं शनिवार को संक्रमण के कुल मामले बढ़कर 1,91,64,969 हो गए । महाराष्ट्र, दिल्ली, कर्नाटक, केरल, उत्तर प्रदेश, तमिलनाडु, पश्चिम बंगाल, आंध्रप्रदेश, राजस्थान और बिहार उन 10 राज्यों में शामिल हैं जहां एक दिन में कोविड-19 संक्रमण के 73.71 प्रतिशत नये मामले दर्ज हुए हैं । महाराष्ट्र में संक्रमण के 62,919 नये मामले दर्ज हुए जबकि कर्नाटक में 48,296 तथा केरल में 37,199 नये मामले दर्ज हुए । मंत्रालय के आंकड़ों के अनुसार, भारत में कोविड-19 संक्रमण के सक्रिय मामले 32,68,710 हो गए । इस प्रकार से एक दिन में सक्रिय मामलों की संख्या में कुल वृद्धि 98,482 दर्ज की गई । इसमें कहा गया है कि राष्ट्रीय मृत्यु दर में गिरावट आई है और अभी यह 1.11 प्रतिशत है। मंत्रालय के अनुसार, भारत में एक दिन में 3,523 मौतें हुई है और कुल मृत्यु की संख्या 2,11,853 हो गई है । 10 राज्यों में इसके कारण नये मौत के आंकड़े 76.75 प्रतिशत हैं । महाराष्ट्र में सबसे अधिक मौत हुई और यह संख्या 828 है । इसके बाद दिल्ली में 375 मौत और उत्तर प्रदेश में 332 मौत हुई । भारत में संक्रमण से उबरने वाले मरीजों की कुल संख्या 1,56,84,406 हो गई और एक दिन में ठीक होने वालों की संख्या 2,99,988 हो गई । 10 राज्यों में बीमारी से उबरने वाले मरीजों की संख्या 76.09 प्रतिशत रही । देश में एक दिन में 19,45,299 कोविड-19 संक्रमण संबंधी जांच की गई और दैनिक संक्रमण (पॉजिटिव) दर 76.09 प्रतिशत रही । इसमें कहा गया है कि देश में कोविड-19 टीकाकरण अभियान के तहत 15,49,89,635 टीके लगाए जा चुके हैं । इसमें 94,12,140 स्वास्थ्य कर्मियों को पहली खुराक तथा 62,41,915 को दूसरी खुराक दी जा चुकी है । इसके अलावा 1,25,58,069 अग्रिम मोर्चे पर तैनात कर्मियों को पहली खुराक और 68,15,115 को दूसरी खुराक दी गई है । इसके अलावा 45 से 60 वर्ष आयु वर्ग के लाभार्थियों में 5,27,07,921 को पहली खुराक तथा 37,74,930 को दूसरी खुराक दी जा चुकी है । इसके अतिरिक्त 60 वर्ष से अधिक आयु वर्ग के लाभार्थियों में 5,23,78,616 को पहली खुराक और 1,11,00,929 को दूसरी खुराक दी गई ।